**Eifion Llath**

Crisialwyd gwerthfawrogiad ardal eang gan garden diolch Gwynfor a Llinos Cwmdwyfran yn Awst 2016 wrth i Eifion osod y botel lath olaf ar stepen eu drws. A hynny wedi deugain a phump mlynedd o wasanaeth. Cofio hefyd mae Nell, ci bach Helen a Huw yn Bronwydd; os wedwch chi *Eifion Llath!* wrthi*,* daw cyfarthiad atgofus cyfeillgar bob tro.

Yn yr hen amser byddai trigolion tai yn y wlad yn mynd a jwg neu stên i’r ffarm agosaf am ei llath, a chan fod pob lle bach yn godro bryd hynny, nid oedd rhaid teithio’n ymhell iawn. Rhywbeth trefol oedd y Rownd Lath yn hanner cynaf yr ugeinfed ganrif. Yna pan adeiladwyd rhagor o dai ar ôl yr Ail Ryfel Byd, daeth y galw am wasanaeth yn yr ardaloedd gwledig. Bu Dai Bedw a’i fab Defi John Llath wrthi yn ardal Llanpumsaint. Yna yn 1971 cychwynnodd Eifion Jones arni o’i gartref yn Neganwy Cwmduad, wedi cymerid drosodd Rownd Henry Cynwil. I lawr i Gynwyl, lan i Hermon, a lawr eto i Gwmdwyfran a Bronwydd hyd at waelod Rhiw Graig. O fanna ymlaen Rownd Llanpumsaint oedd hi, lle daeth Gwyneth Thomas Bronallt i olynu Defi John. Gan werthi wyau a menyn hefyd, gwelwyd Gwyneth yn cynnwys Nebo, pentref Llanpumsaint ac ardal Ffynnonhenri dan ei hadain. A hyn i gyd cyn dychwelid i drwsio ei hardd flodau lliwgar a gweladwy iawn ym Mronallt, wrth ben Rhiw Cwpers.

Bu Eifion yn gyrru cyfres o gerbydau pic-yp i gludo’r peints dros y degawdau; dwy Morris 1,000, dwy Datsun, un Mazda a’r mwyaf adnabyddus, y Volkswagon coch, ffefryn plant Ystâd Cwmdwyfran i ddringo i mewn iddo. Ar y dechre 11 ceiniog ( neu peder a dimau’n arian newydd) o’dd peint. Deuai’r cyflenwad oddi wrth Unigate yn wreiddiol, yna Dairy Crest; a chyrraedd o Bontarddulais, wedyn Abertawe, ac yn y diwedd o Hwlffordd. Gan gychwyn am chwech y bore byddai Eifion wrthi hyd naw neu hanner awr wedi, a chynyddu gwnaeth y Rownd pan adeiladwyd ystadau Bronyglyn a Gelli Aur ym Mronwydd. Yn ei hanterth un tŷ yn unig oedd ddim yn derbyn, ac mi ‘roedd y gwasanaeth yn hollol ddibynnol hyd yn oed adeg eira mawr 1983. Gyda’r heolydd ar gau a’r tancer yn ffili cyrraedd, aeth Eifion at y diweddar Ben Lleine Cynwil (tad John). Ffergi a transport bocs i garto’r llath, wedyn benthyg Landrofer, a bant a nhw. Syndod o’r mwya’ oedd i ambell wraig agor drws tŷ i’r pentwr eira i weld y poteli yno fel arfer. Pan gollodd Eifion ei wraig Evelyn yn 1994 daeth y ddau fab, Endaf ac Edryd i’r adwy ac yn gymorth mawr iddo ar adeg anodd.

Daeth y newid mawr wrth i Tesco ac yna ‘r archfarchnadoedd eraill gyrraedd i gyflwyno’r poteli plastig. Newidiodd arferion, a daeth hyd yn oed siopau bach y wlad i werthi llath yn y plastig. Tra’r oedd Eifion a Gwyneth yn saff o’u hen gwsmeriaid aeth y newydd-ddyfodiaid i’r ardal i siopa ‘n dre a phrynu bron popeth o’r archfarchnad. Arferai drigolion y wlad ymddiried yn ei gilydd, felly ‘roedd yn hollol naturiol i’r Dyn Llath gerdded miwn heb gnoc i un tŷ, rhoi’r potli yn yr oergell, a bant ag ‘e. Yna ar brynhawn Gwener aed ati i gasglu’r arian gan edrych ymlaen yn awchus i’r alwad ola'n Hermon lle bydde te a tharten Daisy’n disgwyl. Mae yna dystiolaeth hefyd i Eifion fod yn hynod o garedig i rai mewn trafferthion ag anghofio casglu’r ddyled.

Tra’n delio a marwolaeth sydyn synnwyd y plismon caredig gan ymateb y wraig weddw, pan awgrymodd y dylai hi fynd ati i drefnu’r angladd. *“O* *na fe! Wedai wrth y dyn llath!”* mynte hi. Ni wyddai’r heddwas am swydd arall Eifion, sef yr Ymgymerwr Angladdau urddasol trefnus a mawr ei barch drwy’r holl ardal. . Er gadael y cyflenwad nid oedd sicrwydd beth allai ddigwydd i’r llath wedyn. Gallai robin mentrus neu rew caled,ddinistio’r top, potel yn craco, neu rywbeth mwy anghyffredin. Bydde Cwmni Barrett yn y cwar yn casglu creted cyfan ger y fynedfa, ond un bore poteli gwag o’dd na i gyd. Yn eu canol nodyn o ddiolch oddi wrth ymwelwyr sychedig o Awstralia oedd wedi methu canfod siop ar agor. Ond dim tal! A oes yna dro ar fyd unwaith eto gyda’r adwaith byd-eang yn erbyn plastig yn gweld poteli gwydr yn dychwelid, a’r dyn llath yn troedio dinas Llundain unwaith eto. Cawn weld! Diddorol nodi sylw Eifion, “*Gallech olchi potel wydr lan at ugen o* *weithiau ond unwaith yn unig ellid defnyddio un blastig!”* Ond ‘sdim sail i’r swae fod Eifion wedi dechrau Rownd Lath arall sha Arberth; busnes arall sy da fe lawr fan 'ny.

*Arwyn 2018*